Regionsudvalgets udtalelse om:

- »udkast til Kommissionens direktiv om ændring af direktiv 90/388/EØF for så vidt angår mobil- og personkommunikation«, og - »udkast til Kommissionens direktiv om ændring af direktiv 90/388/EØF om gennemførelse af fri konkurrence på telekommunikationsmarkederne« (96/C 129/03)

Regionsudvalgets præsidium besluttede, at Regionsudvalget skulle udtale sig under ét om Kommissionens udkast vedrørende ændring af direktiverne om de ovennævnte emner.

Arbejdsgruppe 3 udpegede Luigi Ricca til ordfører og vedtog den 14. december 1995 enstemmigt følgende udtalelse i anvendelse af forretningsordenens artikel 9, stk. 3 (hasteprocedure).

Regionsudvalget vedtog på sin 11. plenarforsamling af 17.-18. januar 1996, mødet den 17. januar 1996, uden debat arbejdsgruppens udtalelse.

REFERENCEDOKUMENTER

- Traktaten om oprettelse af Det Europæiske Fællesskab, især artikel 90, stk. 3

- Kommissionens grønbog om en fælles strategi for mobil- og personkommunikation i Den Europæiske Union, KOM(94) 145 af 27. april 1994

- Bangemann-rapporten om »Europa og det globale informationssamfund«

- Kommissionens meddelelse til Europa-Parlamentet og Rådet om høringen vedrørende grønbogen om mobil- og personkommunikation, KOM(94) 492 af 23. november 1994

- Kommissionens meddelelse til Rådet og Europa-Parlamentet om høringen om grønbogen om liberalisering af teleinfrastruktur og kabel-tv-net, KOM(95) 158 af 3. maj 1995

- Rådets resolution om videreudvikling af mobil- og personkommunikation i Den Europæiske Union

- Regionsudvalgets udtalelse om »Udvikling af et personkommunikationsmiljø: Grønbog om en fælles strategi for mobil- og personkommunikation i Den Europæiske Union«, CdR 179/94 af 28. september 1994.

GENERELLE BEMÆRKNINGER

1. Som påpeget og beskrevet i hvidbogen om vækst, konkurrenceevne og beskæftigelse ændres talrige aspekter af det økonomiske og sociale liv radikalt i kraft af informations- og kommunikationsteknologierne.

2. Man kan sige, at vi befinder os midt i et epokeskifte, hvor vi bevæger os fra industrisamfundet til informations- og kommunikationssamfundet, og hvor der opstår en tæt forbindelse mellem den teknologiske innovation og de økonomiske og sociale strukturer.

3. Også på beskæftigelsesplanet skiftes der spor, idet beskæftigelsen inden for de traditionelle erhverv falder gradvist, mens der skabes stadig flere arbejdspladser inden for nye områder, som opstår i takt med informationssamfundet.

4. Bangemann-rapporten om »Europa og det globale informationssamfund« er startskuddet, der skal få Europa til at tage afsæt mod den nye mållinje, informationssamfundet, og rapporten kortlægger de etaper, der skal tilbagelægges. Det påpeges, hvor vigtigt det er at skride frem mod den nye destination, mod den mållinje, der er så afgørende for, at Europa kan opnå en høj vækst og bevare konkurrenceevnen på de internationale markeder.

5. I den forbindelse vedtog Kommissionen den 27. april 1994 grønbogen om mobil- og personkommunikation, en sektor, som i mellemtiden er kommet i centrum for debatten om informationssamfundet, fordi den betragtes som et afgørende element, der må styrkes, hvis informationssamfundet skal etableres.

6. Den 28. september 1994 udtalte Regionsudvalget sig om grønbogen. Der henvises til udtalelsen, som stadig er aktuel.

7. Kommissionen har gennemført omfattende høringer om grønbogen og offentliggjorde den 23. november 1994 en meddelelse til Europa-Parlamentet og Rådet, som indeholdt forslag til den fremtidige udvikling af mobil- og personkommunikation i Den Europæiske Union. Den 3. maj 1995 offentliggjorde Kommissionen en meddelelse om liberalisering af teleinfrastrukturer og kabel-tv-net.

8. Det fremgår klart af ovennævnte dokumenter, at mobilkommunikation i de seneste år er blevet en afgørende væsktfaktor i EU. For indeværende er der i Europa over 11 millioner brugere af celleopbygget mobiltelefoni, dvs. 35 % flere end på det tidspunkt, hvor grønbogen blev udarbejdet. Derudover er der mere end 8 millioner brugere af andre mobilkommunikationstjenester, og der forventes at være en brugerkreds på ca. 40 millioner inden år 2000, et tal, der kan tænkes at stige til 80 millioner inden år 2010 som følge af den støtte udvikling i retning af personkommunikationstjenester.

9. Udsigten til et hurtigt voksende og ekspanderende informationssamfund er derfor ikke illusorisk: teleinfrastrukturerne og -nettene vil med sikkerhed blive uundværlige transmissionskanaler for en bred vifte af kommunikationsaktiviteter.

10. Takket være de forskellige høringer har Kommissionen kunnet foreslå konkrete tiltag, som er nødvendige for at fremlægge en samlet pakke af forslag på området, med sigte på at fastlægge de overordnede linjer for den teknologiske udvikling og en passende lovgivningsramme. Denne ramme er i øvrigt, bl.a. i konklusionerne fra G7-landenes topmøde i Bruxelles i februar 1994, fremhævet som et af de otte grundlæggende principper for etableringen af det globale informationssamfund.

11. Behovet for yderligere tiltag, der skal udvikle det lovgivningsmæssige og teknologiske fundament, er dikteret af, at den fuldstændige liberalisering af teleinfrastrukturer og -tjenester skal gennemføres på afbalanceret vis inden 1998. Der skal skabes en kontekst med loyal konkurrence ved at fjerne de hindringer, der skyldes eksistensen af nationale kommunikationsmonopoler, og ved at indføre et klart og pålideligt lovgrundlag, så det bliver muligt at træffe afgørende investeringsbeslutninger og langsigtede økonomiske dispositioner.

12. Dermed skabes der rammevilkår, som fremmer en dynamisk konkurrence ved netop at »beskytte« konkurrencen, der betragtes som en afgørende faktor for den økonomiske udvikling.

13. De to udkast til ændring af direktiv 90/388/EØF, som er forelagt Regionsudvalget til udtalelse, skal ses i denne kontekst.

A. Udkast til Kommissionens direktiv om ændring af direktiv 90/388/EØF for så vidt angår mobil- og personkommunikation

14. I dette udkast foreslås følgende ændringer til direktiv 90/388/EØF:

14.1. Definitionen af »teletjenester« udvides, så direktivets anvendelsesområde også omfatter mobilkommunikationstjenester.

14.2. Der indføres bestemmelser for tildeling af licenser og afskaffelse af eksklusive eller særlige rettigheder på området.

Dette er en grundlæggende forudsætning for at sikre fuld anvendelse af EU-lovgivningen og for at fjerne de eksisterende konkurrenceforvridninger.

I mange medlemsstater er antallet af licenser for øjeblikket begrænset på grundlag af skønsmæssige kriterier eller underlagt tekniske restriktioner, f.eks. et forbud mod at anvende andre infrastrukturer end det nationale teleselskabs.

Det er nødvendigt at indføre faste procedurer for tildeling af licenser med faste frister, idet der tages hensyn til behovet for at fremme de nye konkurrenters etableringsinvesteringer inden for de berørte sektorer.

14.3. Adgang til frekvenserne

I juni 1991 udpegede Rådet de nødvendige frekvensbånd med henblik på samordnet indførelse i EU af digital europæisk trådløs telekommunikation (DECT).

Nogle medlemsstater hindrer imidlertid, at disse frekvenser benyttes til de pågældende tjenester. De selskaber, der i forvejen indtager en dominerende stilling, styrkes yderligere, og dermed forsinkes fremkomsten af personkommunikationstjenester, og den tekniske udvikling hæmmes til skade for forbrugerne.

14.4. Konkurrencen beskyttes, så de eksisterende teleselskaber ikke kan udnytte deres dominerende stilling inden for netinfrastrukturer (i kraft af deres eksklusive rettigheder) til også at opnå en dominerende stilling inden for de nye mobilkommunikationstjenester.

14.5. Der fastlægges procedurer for udpegning af radiofrekvenser, som er en altafgørende, men begrænset ressource. Procedurerne skal bygge på objektive kriterier og være gennemsigtige og ikke-diskriminerende.

Hvis der opkræves frekvensafgifter, skal disse være proportionale og opkræves på basis af det antal kanaler, der reelt benyttes.

14.6. Restriktioner på tilrådighedsstillelsen og brugen af infrastrukturerne, der indebærer omkostninger, som har afgørende indflydelse på mobiltjenesteleveradørernes kommercielle rentabilitet og omkostningsstrukturer, skal afskaffes.

Et potentielt misbrug af en dominerende stilling kan kun forhindres, hvis medlemsstaterne sikrer, at offentlige mobilkommunikationssystemer kan tilkobles til det offentlige telenet ved definerede grænseflader, og at tilkoblingsbetingelserne bygger på objektive kriterier, er gennemsigtige, ikke-diskriminerende og offentliggjort på forhånd.

14.7. Medlemsstater med mindre udviklede eller meget små net kan indrømmes en yderligere overgangsperiode.

REGIONSUDVALGETS UDTALELSE

15. Regionsudvalget glæder sig over Kommissionens udkast til ændring af direktiv 90/388/EØF, som sigter mod at realisere tankerne i grønbogen og resultaterne af de forskellige høringer med henblik på at fastlægge en EU-lovgivningsramme på telekommunikationsområdet som led i sektorens fuldstændige liberalisering.

16. Efter Regionsudvalgets opfattelse udgør de foreslåede ændringer til direktiv 90/388/EØF et første grundlæggende skridt i forberedelsen af den fuldstændige liberalisering af EU's telekommunikationsmarkeder pr. 1. januar 1998. Forslagene bør omgående vedtages.

17. I tilknytning til de foreslåede artikler må følgende understreges:

17.1. I forbindelse med artikel 1, stk. 2 (dvs. artikel 3 A), foreslås følgende:

- Forbudet mod tildeling af yderligere licenser bør ikke kun gælde medlemsstater, som har fået indrømmet en længere gennemførelsesperiode med henblik på at afskaffe restriktionerne med hensyn til infrastrukturen, men alle de tilfælde, hvor nationale teleselskaber har fået tildelt eksklusive rettigheder til netinfrastrukturer. Dette blev i øvrigt foreslået i en tidligere version af udkastet.

17.2. I artikel 2, stk. 1, i de relevante sproglige versioner af udkastet bør Kommissionen indføje oversættelsen af »as soon as possible«, der figurerer i den engelske version, hvor der opereres med tre tidshorisonter for GMS-standardens udvidelse til DCS 1800-standarden:

- snarest muligt;

- efter vedtagelsen i »European Radiocommuncations Committee« (ERC);

- eller senest den 1. januar 1998.

17.3. I artikel 2, stk. 1, bør enhver usikkerhed eller skønsmargen med hensyn til, hvornår det er begrundet at udvide licenser til GSM-systemer til også at omfatte systemer efter DCS 1800-standarden, elimineres (jf. udtrykket »hvor dette er begrundet«).

B. Udkast til Kommissionens direktiv om ændring af direktiv 90/388/EØF om gennemførelse af fri konkurrence på telekommunikationsmarkederne

18. I dette udkast, der alt i alt tæller 7 artikler, foreslås følgende ændringer til direktiv 90/388/EØF:

18.1. Definitionerne udvides, og der fastlægges en lovgivningsramme, der kan løse teleselskabernes interessekonflikt som tilbydere af både infrastruktur og tjenester, og som kan åbne sektoren for ægte konkurrence.

18.2. Særlige og eksklusive rettigheder afskaffes, og der træffes de fornødne foranstaltninger for at sikre, at alle tjenesteydere får ret til at stille sådanne teletjenester eller -net til rådighed.

18.3. Med hensyn til godkendelser til at tilbyde taletelefoni og offentlige telenet indføres der bestemmelser, som skal hindre foranstaltninger, der kan forsinke nye konkurrenters adgang til markedet for taletelefoni og dermed styrke det nationale teleselskabs dominerende stilling.

Med dette for øje forpligtes medlemsstaterne til at underrette Kommissionen om alle godkendelses- og anmeldelsesprocedurer, inden de gennemføres, så Kommissionen kan vurdere, om de er forenelige med traktaten, og om forpligtelserne er rimelige.

18.4. I henhold til proportionalitetsprincippet kan antallet af godkendelser kun begrænses, når dette er nødvendigt for at opfylde væsentlige krav til brugen af knappe ressourcer, dvs. når der er fysiske begrænsninger, som skyldes et utilstrækkeligt frekvensspektrum.

18.5. Med hensyn til numre skal det sikres, at de nyligt godkendte taletelefoniselskaber kan konkurrere effektivt med de etablerede teleselskaber, idet de får rådighed over tilstrækkeligt mange numre til deres kunder.

18.6. De sammenkoblingsvilkår, teleselskaberne tilbyder andre virksomheder, der er godkendt til at stille taletelefonitjenester eller net til rådighed, skal være ikke-diskriminerende, rimelige og gennemsigtige og bygge på objektive kriterier.

For at tillade tilsyn med sammenkoblingsforpligtelsen i henhold til konkurrenceretten skal de omkostningselementer, der er relevante for fastsættelse af priser på sammenkobling, udpeges tydeligt.

18.7. Alle eksklusive rettigheder til at tilbyde nummerfortegnelsestjenester afskaffes.

18.8. I forbindelse med de nationale ordninger, der er påkrævede for at fordele omkostningerne ved forpligtelsen til at sikre det almene tjenesteudbud, skal metoden til fordeling blandt de berørte selskaber bygge på objektive og ikke-diskriminerende kriterier og stemme overens med proportionalitetsprincippet.

18.9. Med henblik på installation af egne net skal nye godkendte selskaber have samme adgang til offentlig og privat ejendom som de etablerede selskaber.

18.10. Der føres separat regnskab for tjenester, der leveres på grundlag af særlige eller eksklusive rettigheder, og tjenester, der udbydes på konkurrencevilkår.

18.11. Alle eksklusive rettigheder til at udbyde teleinfrastruktur til udnyttelse af andre teletjenester end taletelefoni afskaffes pr. 1. januar 1996.

18.12. Vedtagelsen af specifikationer for typegodkendelse af terminaludstyr, der skal tilsluttes de nye telenet, må ikke forsinkes, så adgangen til markedet trækkes i langdrag.

REGIONSUDVALGETS UDTALELSE

19. Regionsudvalget påskønner Kommissionens udkast til ændring af direktiv 90/388/EØF og henviser til bemærkningerne i punkt 15 og 16 i denne udtalelse.

KONKLUSIONER

20. Regionsudvalget forholder sig positivt til Kommissionens to udkast og understreger, at den kommende lovgivningsramme inden for telekommunikation nødvendigvis skal udbygges med de endnu manglende, men nødvendige bestemmelser. Lovgivningsrammen skal sikre en loyal, effektiv og dynamisk konkurrence og følge den tidsplan, der er fastlagt for telekommunikationsmarkedernes liberalisering.

21. Regionsudvalget foreslår, at der i direktivets tekst indføjes en bestemmelse, der tager sigte på at modvirke forskelsbehandling mellem operatører af offentlige telekommunikationsnet ved indrømmelsen af offentlige »passage«-rettigheder for tjenesteudbuddet fra sådanne net.

22. Regionsudvalget håber, at Kommissionen hurtigt vedtager sine udkast endeligt, og at medlemsstaterne gennemfører dem uden forsinkelse og uden omgåelse af de fælles bestemmelser.

23. Med dette for øje opfordres Kommissionen til at indhente alle de oplysninger hos medlemsstaterne, som er nødvendige for at overvåge, om bestemmelserne overholdes.

24. Regionsudvalget er enig i, at målet må være fri konkurrence inden for telekommunikation, men kan ikke se bort fra, at informationssamfundets komme vil have betydelige sociale følger. Regionsudvalget henstiller derfor, at Kommissionen - ud over sin uundværlige lovgivningsindsats - også tager initiativer inden for en række tilknyttede emner fra grønbogen:

- udviklingen af beskæftigelsen i kommunikationssektoren;

- de sociale følger af en ordning med fri konkurrence inden for teletjenester;

- samspillet mellem telekommunikationspolitikken og EU's politikker for beslægtede sektorer, idet der lægges særlig vægt på kravet om beskyttelse af personlige oplysninger og forbrugerbeskyttelse;

- den nye teknologis indvirkning på folkesundheden.

Som allerede fremført i Regionsudvalgets udtalelse af 28. september 1994 om grønbogen opfordres Kommissionen til at udvikle og uddybe den hidtil utilstrækkelige forskning, navnlig med hensyn til virkningen af elektromagnetisk stråling og de regionale og lokale myndigheders rolle i forbindelse med tilladelser til opstilling af antenner og transmissionsanlæg.

Bruxelles, den 17. januar 1996.

Jacques BLANC

Formand for Regionsudvalget